# Asia

Puolmatkan jätteidenkäsittelyalueen ympäristöluvan muuttaminen ja toiminnan aloittamislupa, Järvenpää

# Hakija

Kiertokapula Oy

Vankanlähde 7

13100 Hämeenlinna

Y-tunnus: 0919068-0

# TOIMINTA

Hakemus koskee Puolmatkan jätteidenkäsittelyalueen toimintaa osoitteessa Hyötykuja 3, Järvenpää.

# VIREILLETULOTIEDOT

## Hakemuksen vireilletulo

Hakemus on tullut vireille aluehallintovirastossa 15.11.2019.

## Luvan hakemisen peruste

Hakemus on tullut vireille ympäristönsuojelulain 89 §:n 1 momentin perusteella.

## Toiminnan luvanvaraisuus

Toiminta on luvanvaraista ympäristönsuojelulain 27 §:n 1 momentin ja liitteen 1 taulukon 2 kohdan 13 f) perusteella.

## Toimivaltainen lupaviranomainen

Etelä-Suomen aluehallintovirasto on toimivaltainen lupaviranomainen ympäristönsuojelulain 34 §:n ja ympäristönsuojelusta annetun valtioneuvoston asetuksen (713/2014) 1 §:n 2 momentin 13 h) kohdan perusteella.

# ASIAN KUVAUS

## Taustatiedot

### Sijainti

Kiertokapula Oy:n Puolmatkan jätteidenkäsittelyalue sijaitsee kiinteistöllä 186-3-347-1. Alue rajautuu länsi- ja eteläreunaltaan Järvenpään kaupungin kaatopaikka-alueeseen. Muilta osin jätteidenkäsittelyalue rajautuu metsäalueisiin.

### Kaavoitus

Yleiskaavaluonnos 2040 oli nähtävillä 24.4–24.5.2019. Puolmatkan jätteenkäsittelyalue on merkitty kaavaluonnokseen kiertotaloustoimintojen alueeksi (EK) ja pohjoispuoli virkistysalueeksi (V). Järvenpään kaupungin kaatopaikka-alueet on merkitty jätteenkäsittelyalueeksi, jota kehitetään virkistykseen (EJ/V).

Asemakaavoituksessa ei ole muutoksia aiemman luvan myöntämisen jälkeen.

### Päätökset ja sopimukset

#### Voimassa oleva ympäristölupa

Uudenmaan ympäristökeskuksen 13.12.2007 myöntämä ympäristölupa (No YS 1650, Dnro UUS-2007-Y-203-111).

Vaasan hallinto-oikeuden 2.2.2009 antama päätös (Nro 09/0034/1), jolla hallinto-oikeus on muuttanut lupamääräyksiä 4 ja 22.

Korkeimman hallinto-oikeuden 2.11.2009 antama päätös (Nro 2725), jolla hallinto-oikeus on pysyttänyt Vaasan hallinto-oikeuden päätöksen.

Etelä-Suomen aluehallintoviraston 16.6.2014 antama päätös (Dnro ESAVI/5713/2014), joka koskee luokan 3 sivutuotteita varastoivan väliasteen laitoksen hyväksymistä (Kiertokapula Oy, Puolmatkan biojätteen siirtokuormausasema).

Etelä-Suomen aluehallintoviraston 31.3.2016 antama päätös (Nro 70/2016/1, Dnro ESAVI/306/04.08/2016), joka koskee jätteiden käsittelyn seurannan ja tarkkailun järjestämistä.

#### Tarkkailua koskevat hyväksynnät ja päätökset

Uudenmaan elinkeino-, liikenne- ja ympäristökeskuksen 17.10.2019 antama Puolmatkan jätehuoltoalueen tarkkailuohjelman hyväksyminen (UUDELY/396/2016)

#### Muut päätökset ja sopimukset

Etelä-Suomen aluehallintoviraston 17.8.2018 Järvenpään kaupungille antama päätös (Nro 140/2018/1, Dnro ESAVI/6572/2016), jolla aluehallintovirasto on muuttanut Järvenpään kaupungin jätteidenkäsittelyalueen ympäristölupaa.

## Hakemuksen mukainen toiminta

### Yleiskuvaus

Jätteidenkäsittelyalueella harjoitetaan nykyisin jätteiden vastaanottoa ja varastointia sekä siirtokuormausasematoimintaa. Siirtokuormausasemalla otetaan vastaan yhdyskuntajätettä, rakennusjätettä, energiajätettä ja loppusijoitettavaa jätettä (muualta kuin rakentamisesta tai purkamisesta) sekä biojätettä. Lisäksi alueella otetaan vastaan ja murskataan ja haketetaan puujätettä. Lupa sisältää myös betonin murskaustoiminnan, mutta toimintaa ei ole aloitettu. Lisäksi jätteidenkäsittelyalueella otetaan vastaan vaarallisia jätteitä, joita varastoidaan alueella ennen eteenpäin toimitusta

Muutosta haetaan ympäristöluvan No YS 1650, 13.12.2007 määräyksiin 1, 3, 16 ja 28. Muutos koskee uusien jätejakeiden vastaanottoa, varastoitavan tavanomaisen ja vaarallisen jätteen määrän pienentämistä, toiminta-ajan vähäistä laajentamista ja jätteenkäsittelyn vakuuden muuttamista. Lisäksi esitetään muutoksia yhdyskuntajätteen ja biojätteen viipymäaikoihin.

### Haettu muutos

Muutettavat määräykset ovat ympäristöluvassa No YS 1650, 13.12.2007 seuraavat:

Määräys 1

Kiertokapula Oy:n Puolmatkan jätteidenkäsittelyalueella saa vastaanottaa, lajitella ja siirtokuormata edellä sivulla 5 esitettyjä jätteitä taulukossa 1. esitetyn määrä vuodessa (yhteensä enintään 146 000 t/a). Jätteitä saa kerralla varastoida taulukossa esitetyn määrän. Puujätettä saa hakettaa sekä asfaltti-, tiili- ja betonijätettä saa seuloa ja murskata yhteensä enintään 25 000 t/a.

Määräys 3

Jätteidenkäsittelyalueella saa ottaa vastaan, lajitella ja siirtokuormata jätteitä ma–pe klo 6.00–22.00 ja lauantaisin 1.4.–31.10 klo 7.00–16.00 pois lukien arkipyhät. Jätteitä saa hakettaa, murskata ja seuloa ma–pe klo 7.00–18.00 pois lukien arkipyhät.

Määräys 16

Erilliskerätyn biojätteen sekä kaatopaikalle tai polttoon toimitettavan yhdyskuntajätteen viipymä alueella ei saa olla yli vuorokautta lukuun ottamatta viikonloppuja ja juhlapyhiä, jolloin se saa olla enintään kolme vuorokautta. Hyötykäyttöön toimitettavien jätteiden varastointiaika ei saa olla kolmea vuotta pidempi ja ongelmajätteiden varastointiaika ei saa ylittää vuotta.

Määräys 28

Kiertokapula Oy:n on asetettava 15 000 euron lisävakuus tai esitettävä muu vastaava järjestely, joka kattaa toiminnan mahdollisesti loppuessa sen, että jäljelle jäävät ongelmajätteet voidaan kuljettaa asianmukaiseen vastaanottopaikkaan ja jätteidenkäsittelyalue voidaan siistiä. Vakuuden suuruutta määrättäessä on huomioitu jo aikaisemmassa ympäristölupapäätöksessä määrätty 10 000 euroa. Vakuusasiakirjat on toimitettava Uudenmaan ympäristökeskukselle ennen olennaisen muutoksen mukaisen toiminnan aloittamista. Uudenmaan ympäristökeskus varaa mahdollisuuden tarkistaa vakuuden suuruutta vuosittain.

Kiertokapula Oy hakee seuraavia muutoksia:

Määräys 1

Vaarallisen jätteen varastointiin enimmäisvarastointimääräksi esitetään enintään 50 tonnia, jolla tarkoitetaan direktiivilaitoksen varastointikapasiteettiin laskettavia vaarallisia jätteitä. Lupahakemuksen liitteen 4 mukainen vaarallisten jätteiden yhteenlaskettu enimmäisvarastointimäärä ilman SE-romua on 103 tonnia. Varastoitavien tavanomaisten ja vaarallisten jätteiden määräksi esitetään yhteensä enintään 40 603 tonnia. Määrä on noin 76 prosenttia pienempi kuin aiemmassa luvassa.

Vastaanotettavien jätteiden yhteenlasketuksi enimmäismääräksi esitetään 152 955 tonnia/vuosi. Määrä on noin 5 prosenttia enemmän kuin nykyisessä luvassa.

Uusia vastanotettavia ja varastoitavia vaarallisia jätteitä ovat romuajoneuvot (16 01 04\*) ja asbesti (17 06 01\*, 17 06 05. Ajoneuvot ovat asiakkaiden itse luovuttamia. Lisäksi jätenimikeluetteloa laajennetaan tämän päätöksen liitteen 1 mukaisilla vaarallisia jätteillä (merkitty sinisellä). Uudenmaan ELY-keskus on myöntänyt vastaanotto- ja varastointiluvan asbestille (17 06 01\*, 17 06 05\*) vuonna 2011.

Tavanomaisen jätteen osalta haetaan lupaa nykyisen luvan lisäksi vastaanottaa ja varastoida energiajätettä (20 01 99), kipsijätettä (17 08 02), kattohuopajätettä (17 03 03) ja pilaantumattomia maita (17 05 04). Uudenmaan ELY-keskus on myöntänyt vastaanotto- ja varastointiluvan

* kipsijätteelle (17 08 02) vuonna 2015
* pilaantumattomille maa-aineksille (17 05 04) vuonna 2018.

Määräys 3

Lupaa haetaan vastaanottaa, lajitella ja siirtokuormata jätteitä ma–pe klo 6.00-22.00 ja lauantaisin klo 7.00–18.00 pois lukien arkipyhät. Hakettamiselle, murskaukselle ja seulonnalle haettu toiminta-aika on ma–pe klo 7.00–19.00 pois lukien arkipyhät.

Lisäksi Uudenmaan ELY-keskuksen päätöksen (päivätty 14.6.2016) mukaisesti hakekuormia voidaan toimittaa Puolmatkan jätteidenkäsittelyalueelta voimalaitoksille poikkeustapauksissa ympäri vuorokauden.

Määräys 16

Muutosta haetaan yhdyskuntajätteen ja biojätteen viipymäaikoihin. Viipy-miksi esitetään 3 ja 4 päivää.

Määräys 28

Jätteenkäsittelytoimintojen vakuuden enimmäismääräksi esitetään 309 700 euroa. Perustelut vakuudelle on esitetty ”Jätteen käsittelytoiminnan vakuus” -kohdassa.

### Vastaanotettavat uusien jätteiden ja eräiden muiden jätteiden varastointi

Tavanomainen jäte

Energiajäte käsitellään ja vastaanotetaan viemäröidyssä siirtokuormaushallissa. Kipsijäte varastoidaan suljettavissa ja kannellisissa vastaanottolavoissa ja kattohuopa kentällä.

Pilaantumattomat maat vastaanotetaan Kiertokapula Oy:n alueella, mutta toimitetaan Järvenpään kaupungin maankaatopaikalle.

Biojätteen siirtokuormaus kuljetusvälineestä siirtolavoille tapahtuu hallissa. Biojätteiden siirtokuormaushallissa on mahdollista välivarastoida kaksi lavaa sisätiloissa. Jos lavat lähtevät kolmen lavan kuljetuksina, kaksi pisimpään alueella olevaa lavaa on mahdollista säilyttää sisätiloissa kuljetusta odottamassa. Tilanteissa, joissa biojätelavoja välivarastoitaisiin yli 3 vrk, kaksi lavoista välivarastoidaan sisätiloissa. Myös ulkona välivarastoitaessa hajuhaittoja ehkäistään sillä, että käytetään täystiivistettyjä lavoja, jotka on peitetty tiiviillä pressulla.

Yhdyskuntajäte vastaanotetaan ja lajitellaan hallissa. Jätteet varastoidaan peitetyissä konteissa.

Vaaralliset jätteet

Romuajoneuvot varastoidaan niille varatulla alueella tiivisasfalttipintaisella kentällä. Romuajoneuvoille tilataan nouto, kun alueella on useampi auto.

Asbestia vastaanotetaan alle 2 m3:n erissä. Asbesti varastoidaan erillisellä suljettavalla vastaanottolavalla. Asbestijäte ja -lava merkitään selvästi erottuvalla tekstillä: ”ASBESTIJÄTETTÄ. Pölyn hengittäminen vaarallista. Asbestavfall. Farligt att inandas.” Pölyävää asbestijätettä vastaanotetaan vain pakattuna. Valvoja avaa asbestilavan kannen ja asiakas purkaa kuormansa itse lavalle. Valvoja ohjeistaa lavan täytön asiakkaalle. Valvoja sulkee lavan kannen, kun asiakas on purkanut kuorman. Lavan kansi pidetään suljettuna muulloin kuin kuorman purkuvaiheessa. Jäte, jonka epäillään sisältävän asbestia, esim. tietyt rakennuslevyt, luokitellaan turvallisuussyistä asbestiksi. Asiakkaan on pystyttävä osoittamaan, etteivät levyt sisällä asbestia tai muutoin ne vastaanotetaan ja käsitellään asbestijätteenä.

Vaarallisten jätteiden pienerät välivarastoidaan tällä hetkellä kolmessa kontissa. Kontit ovat allastettuja vuotojen varalta ja niissä on koneellinen ilmanvaihto. Vaarallisille jätteille on konteissa laatunsa mukainen asianmukainen keräysväline. Erilaisia vaarallisia jätteitä ei sekoiteta keskenään. Konttien ovet pidetään lukittuina silloin kun kontissa ei työskennellä tai pääsy konttiin estetään huomiovärisellä kettingillä oven edessä. Tiettyjen jätteiden, kuten lääkejätteen, tila on suljettu ja lukittu aina kun kontissa ei työskennellä. Aukioloaikojen ulkopuolella kaikki kontit pidetään suljettuina ja lukittuina. Asiakkaat eivät asioi konteissa sisällä, vaan vaaralliset jätteet lajittelee kenttähenkilökunta (valvojat).

ATEX-kontin on valmistuttanut Ekokem Oy Ab ja se on tarkoitettu käytettäväksi pakattujen ongelmajätteiden keräilypisteenä. Kontti on maadoitettu ja allastettu vuotojen varalta. Kontissa on koneellinen ilmanvaihto.

Vastaanotettavan jätteen laatu tarkistetaan ensisijaisesti jätteen tuojalta ja toissijaisesti astian merkinnöistä. Myös pH-liuskoja voidaan käyttää jätteen tunnistamiseen. Räjähtäviä aineita, ammuksia, ampumatarvikkeita tai säteilevää jätettä ei oteta vastaan. Lääkejätteet ohjeistetaan ensisijaisesti viemään suoraan apteekkeihin. Lääkejätteitä otetaan kuitenkin vastaan, jos asiakas tuo niitä alueelle. Lääkejätteiden tila pidetään lukittuna myös jätteidenkäsittelyalueen aukioloaikoina.

Ne vaaralliset jätteet, joita ei kaadeta säiliöön tai tynnyriin, pakataan omissa astioissaan kuljetusastioihin. Kuljetusastiat ovat vaarallisten jätteiden käsittelijän toimittamia tyyppihyväksyttyjä vuokra-astioita. Imeytysainetta on aina saatavilla vaarallisten jätteiden varastokonteissa selkeästi merkityssä astiassa. Vaarallisten jätteiden kontit ovat tiivisasfaltilla päällystetyllä alueella.

ATEX-kontissa on keräysväline liuottimille, kovetteille, maaleille (palavat), torjunta-aineille ja aerosoleille. Myös muita ATEX-kontissa säilytettäviä vaarallisen jätteen pieneriä voidaan tarvittaessa varastoida ATEX-kontissa erillisissä keräysvälineissä.

Vaarallisten jätteiden konteissa varastoidaan omissa keräysvälineissään hapot, emäkset, jarru- ja jäähdytinneste, maalit, liimat ja lakat, jauhemaiset laastit, kiinteä öljyinen jäte, elohopeapitoinen jäte, lääkejätteet, metallit (lyijyt, tinat, rengaspainot), jäteöljy, vettä sisältävä öljyjäte, sammuttimet, paristot sekä likaiset tynnyrit. Paristot varastoidaan tuottajayhteisöjen toimittamissa keräysvälineissä.

Vanhat muuntajat ja kondensaattorit, saumausnauhat esimerkiksi vanhoista ikkunoista sekä muut jätteet, jotka voivat sisältää PCB-yhdisteitä lajitellaan erikseen muista vaarallisista jätteistä. Ne toimitetaan hyödynnettäväksi tai loppukäsiteltäväksi EU:n POP-asetuksen ((EY) N:o 850/2004) mukaisesti siten, että jätteen sisältämät yhdisteet hävitetään tai muunnetaan palautumattomasti sellaiseen muotoon, jolla ei ole pysyvien orgaanisten yhdisteiden ominaisuuksia.

Kyllästettyä puuta välivarastoidaan hyötyjätekentällä erikseen sille varatulla alueella. Lisäksi kyllästettyä puuta voidaan varastoida lavalla.

Muut vaaralliset jätteet varastoidaan erillisissä astioissa vaarallisen jätteen lukitussa kontissa, mistä myös haitta-aineiden kulkeutuminen vesiin on merkityksetön.

#### **Vedenkäyttö ja jätevedenkäsittely**

Toiminnan muutos ei aiheuta muutoksia veden käyttöön eikä vesien hallintaan.

Siirtokuormaushallin jäte- ja pesuvedet johdetaan jätevesiviemäriin. Aseman katto- ja salaojavedet ohjataan pohjoisen-lännen suuntaan Mäyränojan sivuhaaraan.

Asfaltoidulta piha-alueelta jätevesiviemäriin johdetaan siirtokuormausaseman alakentän ja aseman edustan hulevedet, vaaka-aseman, SER-jätteen (pl. suuret kodinkoneet), pientuojien ja vaarallisen jätteen varastoalueiden hulevedet. Myös kipsi- ja kattohuopajätteen vastaanottokenttä sijaitsee alueella, josta hulevedet ohjautuvat jätevesiviemäriin. Kaikki Puolmatkan jätteidenkäsittelyalueen viemäriin purettavat vedet käsitellään I luokan öljynerottimella.

Muilta piha-alueilta hulevedet kulkeutuvat maastoon.

### Liikenne

Kuljetusreitillä Kiertokapulan toiminnasta aiheutuvan liikenteen osuus on 8,9–11 %. Liikennemääriin ei ole oletettavissa merkittävää muutosta.

## Riskienhallinta ja poikkeukselliset tilanteet

Toiminnan muutoksella ei ole vaikutuksia toimintaan liittyviin riskeihin. Kiertokapula Oy:n kaikkia toimipaikkoja koskeva riskinarviointi toteutettiin syksyn 2018 aikana.

## Ympäristön tila, päästöt ja vaikutusarvio

### Lähiympäristö

Lähin asuinrakennus sijaitsee koillisessa noin 140 m etäisyydellä. Lähimpään asuinalueeseen on matkaa noin 400 m ja se sijaitsee alueen koillispuolella. Etäisyys Järvenpään keskustaan on noin kolme kilometriä.

Luvitettavalla toiminnalla ei ole vaikutuksia alueen yleiseen viihtyvyyteen.

### Luonnonarvot ja luonnonsuojelu

Puolmatkan jätteidenkäsittelyalueen läheisyydessä ei sijaitse luonnonsuojelualueita eikä Natura 2000 -verkostoon kuuluvia alueita. Lähin suojelualue sijaitsee noin kahden kilometrin etäisyydellä. Toiminnasta ei näin ollen aiheudu vaikutuksia luonnonsuojelualueille.

### Pintavesien päästöt ja vaikutukset

Uusien luvitettavien jätejakeiden päästöriski pintavesiin on merkityksetön. Toiminnan muutos ei aiheuta muutoksia syntyviin vesipäästöihin.

### Muualle käsittelyyn johdettavat jätevedet

Kipsijätteen sulfaatin ja metallien päästöriski on merkityksetön.

Kattohuopa voi sisältää PAH-yhdisteitä, metalleja ja mahdollisesti öljyhiilivetyjä, mutta ko. haitta-aineista metallit ja öljyhiilivedyt on huomioitu jo nykyisessä tarkkailusuunnitelmassa. PAH-yhdisteitä ei puolestaan heikon kulkeutuvuuden takia pidetä kovin merkityksellisinä.

### Maaperä ja pohjavesi

Toiminnan päästöt pohjavesiin ja maaperään normaalitoiminnan aikana ovat epätodennäköisiä.

### Ilmanlaatu, päästöt ja vaikutukset

Toiminnan muutos ei aiheuta muutoksia toiminnassa syntyviin ilmapäästöihin.

Jos yhdyskuntajätteen viipymäajan kasvattaminen kolmeen vuorokauteen aiheuttaisi lisääntyneitä hajuhaittoja, arvioidaan tekniset, rakenteelliset tai toimintatapojen kehittämiseen liittyvät toimenpiteet, joilla haitat saadaan varmuudella hallittua. Jätteen viipymä on kuitenkin saanut voimassa olevan ympäristöluvan mukaisesti olla 3 vuorokautta viikonloppuina ja arkipyhinä, eikä tästä ole arvioitu aiheutuneen haittoja.

Biojätekuorma ohjataan tyhjennettäväksi siirtokuormausaseman biohalliin. Biojätehalli on umpinainen, jossa on kaksi kiinteää sivua ja ovet kahdella sivulla. Hallissa on koneellinen ilmanvaihto. Biojätehallin poistoilmaa ei tällä hetkellä käsitellä. Hallin ovet pidetään kiinni muulloin kuin kuormien vastaanottamisen yhteydessä.

Biojätehallin lattialle purettu kuorma nostetaan siirtokuormausaseman ulkopuolella olevalle biojätelavalle saman päivän aikana. Kantomatka on vain muutama metri. Pyöräkoneen kauhan ja renkaiden puhtaudesta huolehditaan pesuilla. Biojätelava peitetään pressulla välivarastoinnin ja vastaanottopaikkaan kuljetuksen ajaksi. Biojätelavat ovat täystiivistettyjä. Lavat kuljetetaan käsittelyyn täyttymisjärjestyksessä. Lavojen viipymä alueella on enintään 4 päivää. Biojätehallin ovi pidetään suljettuna muulloin kuin kuorman vastaanottamisvaiheessa. Tilanteissa, jossa sivutuotetta tai biojätettä sisältävää kuormaa ei voida purkaa biohallin puolelle tai kuorma on tarkoitus siirtokuormata sekajätteen mukana polttoon, kuorma puretaan yhdyskuntajätteen halliin. Ympäristöhaitat ovat ehkäistävissä samoilla toimenpiteillä kuin biohallissa siirtokuormattaessa.

Bio- ja yhdyskuntajätteen viipymäajan muutoksen ei arvioida lisäävän mahdollisia hajuhaittoja ympäristössä, sillä biojätteen siirtokuormaus kuljetusvälineestä siirtolavoille tapahtuu hallissa. Mikäli siirtokuormaus joudutaan tekemään etuoven kautta, sijoitetaan lava ovelle ja peitetään lava sekä suljetaan ovi välittömästi kuorman lastauksen jälkeen. Siirtokuormausaseman rakennuksen pinnat ovat helposti puhtaana pidettäviä. Asfalttipihalla eloperäistä jätettä sisältävät lavat peitetään.

Jos biojätteen viipymäajan kasvattaminen neljään päivään aiheuttaisi lisääntyneitä hajuhaittoja, arvioidaan tekniset, rakenteelliset tai toimintatapojen kehittämiseen liittyvät toimenpiteet, joilla haitat saadaan varmuudella hallittua. Jätteen viipymä on kuitenkin saanut voimassa olevan ympäristöluvan mukaisesti olla kolme vuorokautta viikonloppuina ja arkipyhinä, eikä tästä ole arvioitu aiheutuneen haittoja. Kiertokapula Oy ei ole viime vuosina saanut Puolmatkan alueeseen kohdistuvia hajupalautteita.

Jos biojätteen vastaanottoon saapuu erityisen haiseva kuorma, järjestetään sille tarvittaessa kuljetus käsittelyyn viipymättä (vuorokauden kuluessa vastaanottamisesta).

### Roskaantuminen

Lajitteluhalli on avoin kahdelta sivulta. Läpivetoa ja roskaantumista on ehkäisty muovilamellein. Yhdyskuntajäte siirtokuormataan hallin lattialla, ja täytetyt lavat välivarastoidaan ulkona peitettyinä. Hallissa on koneellinen ilmanvaihto. Poistoilmaa ei tällä hetkellä käsitellä.

Biohallin edusta pidetään siistinä ja siistiminen tehdään päivittäin vuoden ympäri. Biohallin lattia pestään viikoittain. Siirtokuormauksiin käytettävät biolavat pestään kahdesti vuodessa tai tarpeen mukaan, pesun hoitaa urakoitsija.

Siirtokuormausaseman ympäristön siivoukset ohjeistaa konetyönjohtaja. Vähintään kerran vuodessa keväällä/kesällä myös erillinen siivouspartio kerää tehostetusti mahdollisesti maastoon päässeet roskat. Yhdyskuntajätteen suunniteltu viipymäajan pidennys yhdestä vuorokaudesta kolmeen vuorokauteen ei lisää roskaantumista, koska täytetyt lavat välivarastoidaan peitettyinä.

### Melu

Melua aiheutuu materiaalien käsittelystä (mm. murskaukset, seulonta, lajittelu, siirrot) ja liikennöinnistä. Nykyisen luvan mukaisista toiminnoista puujätteen ja risujen murskaus ja haketus on eniten melua tuottavaa toimintaa. Luvan sallimaa betonin käsittelyä ei ole tehty alueella, mutta sen melupäästö on tyypillisesti pienempää kuin puun murskaus tai haketus. Siirtokuormausasemalla tapahtuvan jätteiden lajittelun melua vaimentaa toiminta sisätiloissa.

Vuonna 2013 melumittaukset tehtiin toiminta-alueella, toiminta-alueen luoteispuolella sijaitseville kiinteistöillä ja lisäksi jätteenkäsittelyalueelle johtavan liikennöintireitin varrella sijaitsevilla lähimmillä asuinkiinteistöillä. Asemalla normaalitoiminnan lisäksi puunhaketus oli toiminnassa. Tulosten ja johtopäätösten perusteella toiminta-alueen aiheuttamalla melulla suurin merkitys oli lähimmällä asuinkiinteistöllä, jossa raja-arvon ylitys oli osaksi toiminnasta ja osaksi liikenteestä johtuvaa. Mittauksen jälkeen rakennus on purettu. Muutoin ympäristön melumittauspisteissä merkittävin melulähde oli yleinen liikenne. Puolmatkan toiminnoista aiheutuva liikenne vaikuttaa tien varren asutuksella noin 2 dB melutasoon.

Luvitettavalla toiminnan muutoksella ei ole merkittävää vaikutusta toiminnasta muodostuvaan meluun. Vastaanoton, lajittelun ja siirtokuormauksen toiminta-ajan pidentäminen kahdella tunnilla vaikuttaa päiväajan keskiäänitasoon (LAeq 7–22) 1 dB:n verran. Vastaavasti haketuksen, murskauksen ja seulonnan toiminta-ajan pidentäminen yhdellä tunnilla nostaa päiväajan keskiäänitasoon (LAeq 7–22) 0,5 dB:n verran verrattua nykytilaan.

Toiminta-ajan pidentäminen vaikuttaa vähäisesti päiväajan keskiäänita-soon. Mittaustulosten ja toiminta-aikojen pidentämisen vaikutuksen ajallisen laajentamisen melutasot jäävät raja-arvon 55 dB puitteisiin.

Toimintojen aiheuttamaan meluun kiinnitetään erityistä huomiota var-haisaamuisin maanantaista perjantaihin klo 6–7 ja lauantaisin klo 6–8. Meluhaitan vähentäminen toiminnassa huomioidaan suunnittelemalla toiminta siten, että varhaisaamuisin alueella tehdään lähinnä valmistelevia töitä. Varhaisaamuisin voidaan myös suorittaa kuljetuksia sekä sisätiloissa tapahtuvia töitä. Ilta-aikaan taustamelu on tyypillisesti vähäisempää kuin päivällä ja asuintalojen pihoilla saatetaan oleskella enemmän. Ohjearvojen ei arvioida ylittyvän, mutta taustamelun vähentyminen voi vaikuttaa subjektiivisesti koettuun haittaan. Melu- ym. ympäristöhaitoista on mahdollista jättää Kiertokapula Oy:lle palautetta yhtiön kotisivujen avulla. Kiertokapula Oy seuraa saatuja palautteita tarkasti ja erityistä huomiota kiinnitetään toimintojen muutosten vaikutukseen palautteiden määrään tai laatuun. Tarvittaessa työskentelytapoihin tulee tehdä muutoksia tai suunnitella meluhaitan vähentämistä esimerkiksi meluestein, mikäli todetaan meluhaitasta annettujen ohjearvojen ylityksiä.

Mahdollinen betonin, tiilen ja asfaltin murskaaminen suoritetaan jätteidenkäsittelyalueella noin kerran vuodessa ja murskausjakson kesto on noin neljä viikkoa. Murskaamisesta aiheutuvaa melupäästöä ehkäistään huomioimalla melu murskauslaitteiston ja/tai varastokasojen sijoittelussa sekä pitämällä varastokasat riittävän korkeina. Näiden jakeiden murskauksia ei Puolmatkassa ole vielä tehty.

### Toiminnassa muodostuvat jätteet

Jätteen käsittelyä ja hyödyntämistoiminnassa ei eräitä ympäristöhaittojen vähentämiseen liittyviä toimenpiteitä lukuun ottamatta muodostu uutta jätettä. Toiminnassa muodostuvat jätteet lajitellaan ja varastoidaan erillisissä astioissa ennen toimitusta eteenpäin ensisijaisesti hyötykäyttöön ja toissijaisesti loppusijoitukseen asianmukaisten lupien omaaviin vastaanottopaikkoihin. Vaaralliset jätteet varastoidaan niille varatussa erillisessä lukitussa tai valvotussa tilassa. Kutakin vaarallista jätelajia varten on oma merkitty keräysastia. Vaarallisten jätteiden keräyspisteessä on vaarallisten jätteiden lajittelua ja varastointia koskevat ohjeet. Vaaralliset jätteet toimitetaan säännöllisesti, vähintään kerran vuodessa, asianmukaiseen vastaanottopaikkaan.

## Tarkkailu

Hakemukseen on liitetty

* Jätteen käsittelyn seuranta- ja tarkkailusuunnitelma. päivitetty 29.4.2016.
* Järvenpään kaupunki ja Kiertokapula Oy. Järvenpään kaupungin ja Puolmatkan yhdyskuntajätteen suljettu kaatopaikka ja maankaatopaikka. Kiertokapula Oy:n Puolmatkan jätteidenkäsittelyalue. Tarkkailuohjelma. FCG Suunnittelu ja tekniikka Oy. 2.12.2019.
* Pölyn-, melun-, hajun- ja roskaantumisen hallintasuunnitelma. Kiertokapula Oy.8.4.2020.

Jätevesiviemäriin johdettavan veden laatua seurataan Järvenpään Veden kanssa tehdyn sopimuksen mukaisesti. Haettu muutos ei aiheuta tarkkailuun lisävelvoitetta ja vesien tarkkailu on nykyisellään kattavaa ja tarkkailupisteet edustavia.

Jos betoni- ja tiilijätteen murskaus aloitetaan Puolmatkan jätteidenkäsittelyalueella, suoritetaan ensimmäisen murskausjakson aikana melumittaus. Suunnitelma meluhaitan ehkäisemiseksi päivitetään tarvittaessa mittauksen perusteella.

## Päätelmien soveltaminen

Jätteenkäsittelyn BAT-päätelmät on julkaistu teollisuuden päästödirektiivin mukaisena 17.8.2018. Jätteenkäsittelyn BAT-päätelmien soveltamisalaan kuuluu seuraavat ympäristönsuojelulain liitteen 1 taulukon 1 kohdan 13 seuraavat alakohdat: 13 d, 13 e 13 f, 13 h ja 13 c. Ympäristöministeriön laatiman soveltamisohjeen mukaan päätelmiä sovelletaan laitokseen, jossa harjoitetaan jätteenkäsittelyn BAT-päätelmien soveltamisalaan kuuluvaa käsittelytoimintaa.

Kiertokapula Oy hakee Puolmatkan jätteidenkäsittelyalueen vaarallisen jätteen kertavarastomäärän pienentämistä. Muutoksen myötä toimintaa ei enää lueta direktiivilaitostoiminnaksi.

## Hakijan esitykset

### Toiminnan aloittamista koskeva pyyntö

Hakija pyytää lupaa aloittaa Puolmatkan jätteidenkäsittelyalueen toiminta lupahakemuksen mukaisesti mahdollisesta muutoksenhausta riippumatta. Hakija asettaa vakuuden ympäristön saattamiseksi ennalleen lupapäätöksen kumoamisen tai muuttamisen varalle.

Puolmatkan voimassaolevan ympäristöluvan vastaanotettavien jätteiden luettelo (taulukko 1) ei ole ajantasainen. Esimerkiksi vastaanotettavien vaarallisten jätteiden osalta voimassa oleva lupapäätös on hieman epäselvä. Tilanteen selkeyttämiseksi sekä toiminnanharjoittajan että valvonnan kannalta olisi hyvä, että päivitetty luettelo saadaan käyttöön heti kun lupapäätös on annettu.

Aloittamisluvan perusteena esitetään lisäksi tarve hakemuksen mukaisten jätteen viipymäaikojen mukaisille kuljetusjärjestelyille. Hakemuksen mukaisilla viipymäajoilla mahdollistetaan 1) vain täysien kuormien ajaminen alueelta käsittelylaitoksille, 2) Kiertokapulan alueelta biojätteet vastaanottavan laitoksen vastaanottokapasiteetin suunnittelu siten, että jäte saadaan prosessiin tasaisesti (siirtokuormattujen biojätteiden ja pakkaavien jäteautojen ajojen järjestely), ja 3) luvanmukaisten viipymäaikojen toteutuminen myös tilanteissa, joissa Puolmatkassa siirtokuormattua jätettä vastaanottavalla laitoksella on lyhytaikaisia rajoitteita jätteen vastaanotossa.

Hakijan näkemyksen mukaan muutoshakemuksen mukaisella toiminnalla ei ole suurta vaikutusta toiminta-alueelle ja sen läheisyyteen. Lupaa haetaan pääosin jätejakeille, jotka valvova viranomainen on jo aiemmin hyväksynyt, joten lupaa päivitetään tältä osin. Lupapäätöksen välitön täytän-töönpano tässä hakemuksessa esitetyn toiminnan muutosten osalta ei aiheuta ympäristön pilaantumista eikä sen vaaraa, sillä toiminnan mahdollisiin päästöihin varustaudutaan asianmukaisilla suojaustoimenpiteillä ja ympäristöriskien hallinnalla. Toiminnasta ei aiheudu sellaisia vaikutuksia, ettei oloja voitaisi olennaisilta osin palauttaa entisen veroisiksi, mikäli lupa evätään tai sen ehtoja muutetaan. Toiminnan aloittaminen ei siten tee muutoksenhakua hyödyttömäksi.

### Esitetyt vakuudet

#### Vakuus toiminnan aloittamiseksi ennen päätöksen lainvoimaiseksi tulemista

Hakija esittää vakuuden suuruudeksi 25 000 euroa. Vakuus on määritetty periaatteella, että vakuus kattaa vuoden aikana vastaanotettavien hakemuksen mukaisten uusien jätejakeiden poistoimittamisen kustannuksen. Vakuudessa on hyödynnettävien jätteiden osalta otettu huomioon jätteen hyödyntämisarvo.

#### Jätteen käsittelytoiminnan vakuus

Hakija on esittänyt hakemukseen liitetyn jätelajikohtaisen, esitettyihin varastomääriin perustuvan laskelman perusteella arvioiduksi jätteenkäsittelyn vakuudeksi 309 700 euroa. Vakuudet esitetään otettavaksi käyttöön porrastetusti toimintojen aloittamisen myötä.

Vakuus on määritetty niin, että vakuus kattaa kuljetuksen ja käsittelyn jossain toisessa laitoksessa. Vakuus on laskettu suurimman kertavaraston jätemäärän mukaan. Metallia, puujätettä, paperia, pahvia eikä SER-jätettä huomioida laskelmassa, koska niiden arvo on positiivinen. Vuosiraportoinnin yhteydessä tarkastellaan, mitä toimintoja on vuoden aikana ollut ja mitä toimintoja on tarkoitus ottaa käyttöön. Vakuuden riittävyys tarkistetaan määräaikaistarkastusten yhteydessä.

# ASIAN KÄSITTELY

## Täydennykset

Hakija on täydentänyt hakemustaan 18.12.2019, 20.12.2019, 8.4.2020, 16.4.2020 ja 23.4.2020.

## Tiedottaminen

Hakemuksesta on tiedotettu julkaisemalla kuulutus ja hakemusasiakirjat aluehallintovirastojen verkkosivuilla ([www.avi.fi/lupa-tietopalvelu](https://tietopalvelu.ahtp.fi/Lupa/)) 23.1–1.3.2020. Tieto kuulutuksesta on julkaistu myös Järvenpään kaupungin verkkosivuilla. Hakemuksesta on lisäksi erikseen annettu tieto niille asianosaisille, joita asia erityisesti koskee.

## Lausunnot

Aluehallintovirasto on pyytänyt hakemuksesta lausunnon Uudenmaan elinkeino-, liikenne- ja ympäristökeskukselta, Järvenpään kaupungilta, Järvenpään kaupungin ympäristönsuojelu- ja terveydensuojeluviranomaisilta sekä Tuusulan kunnan ympäristönsuojeluviranomaiselta. Lisäksi lausunto on pyydetty Järvenpään Vedeltä.

### Elinkeino-, liikenne- ja ympäristökeskuksen lausunto

Uudenmaan elinkeino-, liikenne- ja ympäristökeskus on mm. todennut 6.3.2020 seuraavaa:

Lupaharkinnan yhteydessä pitää suorittaa toiminnan vakuutta koskeva tarkastelu. Hakemuksessa esitetään, että vakuuden riittävyys tarkistetaan määräaikaistarkastusten yhteydessä. Laitos kuuluu valvontaluokkaan 3 ja siten määräaikaistarkastuksia suoritetaan noin kolmen vuoden välein. Uudenmaan ELY-keskus katsoo, että vakuuden riittävyys pitää arvioida ja esittää vuosittain vuosiraportin yhteydessä sekä toiminnan olennaisen muuttumisen hetkellä. Vakuuden määrittämisessä voidaan käyttää hakemuksen mukaista erilaisten jätteiden vastaanottoon liittyvää erittelyä. Vakuustarkastelussa jätteellä ei voida olettaa olevan positiivista arvoa.

Toiminta tulee melun suhteen toteuttaa noudattaen BAT ja BEP periaatteita. Tällöin alueen toiminnot ja niiden sijoittuminen tulisi suunnitella niin, että melun leviäminen lähimpiin melulle altistuviin kohteisiin olisi mahdollisimman vähäistä. Tarvittaessa melun leviämistä tulee vähentää meluestein. Toiminnan aiheuttamaan meluun tulee kiinnittää huomiota erityisesti varhaisaamuisin maanantaista perjantaihin klo 6–7 ja lauantaisin klo 6–8. Tällöin toiminnasta aiheutuva melu ei saisi sisältää iskumaista melua ja toiminnan aiheuttama keskiäänitaso ei saa ylittää keskiäänitaso 50 dB (LAeq, 1h). Sen sijaan kuljetukset ja sisätiloissa tapahtuva toiminta voidaan sallia varhaisaamuina, mikäli niistä ei aiheudu häiritsevää melua altistuvissa kohteissa. Lauantaiaamuja lukuun ottamatta päivällä melun raja-arvona voidaan pitää toiminnan aikaista 55 dB LAeq, t -tasoa, mikäli toiminta pysyy nykyisen suuruisena.

Toiminnan monimuotoisuuden ja melutasojen vaihtelevuuden takia meluseurannasta on syytä antaa määräys, joka mahdollistaa melutilanteen seurannan ja arvioinnin sekä tarvittaessa mahdollisuuden vaatia meluntorjuntasuunnitelmaa, mikäli melusta aiheutuu häiriötä toiminnan ympäristössä. Seurannan ei kuitenkaan tarvitse olla jatkuvaa tai määräaikavälein toistuvaa.

Uudenmaan ELY-keskukselle on toimitettu 2.12.2019 päivätty FCG Suunnittelu ja tekniikka Oy:n laatima tarkkailuohjelma, jossa on huomioitu Uudenmaan ELY-keskuksen 17.10.2019 lähettämät tarkkailuohjelmaa koskevat kannanotot. Tarkkailuohjelmaan sisältyvät Järvenpään kaupungin Puolmatkan yhdyskuntajätteen suljettu kaatopaikka ja maankaatopaikka sekä Kiertokapula Oy:n Puolmatkan jätteiden käsittelyalue. Hakemuksen mukaisten uusien jätejakeiden vastaanottaminen ja väliaikainen varastoiminen laitosalueella ei edellytä tarkkailuohjelman päivittämistä.

Uudenmaan elinkeino-, liikenne- ja ympäristökeskus ei näe estettä ympäristölupapäätöksen muuttamiseksi esitetyn mukaisesti eikä hakemuksen mukaisen toiminnan aloittamiselle vakuutta vastaan muutoksenhausta huolimatta

### Järvenpään Veden lausunto

Järvenpään Vesi (Järvenpään kaupungin vesiliikelaitos) toteaa 7.2.2020 lausunnossaan:

Järvenpään Vesi toimittaa Järvenpään kaupungin alueelta (myös Puolmatkan kaatopaikalta) jätevedet puhdistettaviksi Helsinkiin Viikin jätevedenpuhdistamolle.

Järvenpään Vesi noudattaa HSY Veden Viikin jätevedenpuhdistamon ohjeita jätevesiviemäriin johdettavista jätevesistä. Lausunnon liitteenä on Jäteveden raja-arvot ja erityisehdot, joita tulee noudattaa jätevesiviemäriin johdettavissa jätevesissä.

### Järvenpään kaupunkikehityslautakunnan lausunto

Kohta 1:

Lupamääräyksen muutoksen kohtaan 1 vaarallisten jätteiden enimmäisvarastointimäärää pienennetään ja vastaanotettavien jätteiden lajikkeiden määrää lisätään. Lupamääräysten kohdassa 3 toiminta- aikoja laajennetaan vähäisesti. Kokonaisuutena nämä ovat hyviä asioita parantaen asiakaspalvelua ja pienentäen vaarallisten aineiden onnettomuuksien riskiä.

Kohta 2:

Lupamääräysten kohdassa 16 haetaan yhdyskuntajätteen ja biojätteen viipymäaikoihin pidennystä vuorokaudesta kolmeen (yhdyskuntajäte) ja neljään (biojäte) vuorokauteen. Yleisin kaatopaikkaa koskeva palaute kohdistuu hajuhaittoihin, joita yhdyskunta ja biojäte aiheuttavat. Hajuhaittojen tai biokaasujen syntymiseen liittyviä tekijöitä, kuten hajun lisääntymistä, ei ole arvioitu riittävästi tai siitä ei ole osoitettu kokemusperäistä tietoa lupahakemuksessa. Mikäli viipymäaikojen pidennykset aiheuttavat lisääntyneitä hajuhaittoja tai negatiivista palautetta, käytäntö tältä osin tulisi ennallistaa nykyiseen tilanteeseen.

Kohta 3:

Mikäli muutosluvan yhteydessä edellytetään lisäyksiä tai muutoksia vuonna 2019 päivitettyyn tarkkailuohjelmaan näistä kustannuksista vastaa luvanhakija.

Järvenpään Vesi on toimittanut oman lausuntonsa suoraan Etelä- Suomen aluehallintovirastolle.

## Muistutukset ja mielipiteet

1. AA on todennut 29.1.2020 seuraavaa:

Lupahakemuksessa määräys 16: muutosta haetaan yhdyskuntajätteen ja biojätteen viipymäaikoihin. Viipymiksi esitetään 3 ja 4 päivää. Nykyään saa olla max. vuorokausi. Tämä on ehdoton ei! Jo nyt pyhinä, kun viipymä on sen 3 päivää, niin Kiertokapulasta tulee voimakasta hajuhaittaa. Tämä on onneksi siis ollut pääasiassa pyhinä, mutta onhan se ikävä esim. joulua kaatopaikan lemussa viettää.

1. BB ja CC ovat todenneet 26.2.2020 muistutuksessaan seuraavaa:

Muistuttajat ovat jäteaseman lähialueen suurimmat maanomistajat, yhteensä noin 100 ha.

Kautta jäteaseman koko toiminta-ajan on haittoja aiheutunut. Ehkä eniten haittaa on jatkuvista haju- ja meluhaitoista.

Tämän johdosta vaaditaan:

1) ettei vaarallisten tavallisten jätteiden käsittelyä lisätä uusilla jätenimikkeillä muuta kuin pilaantumattomilla mailla.

2) ettei haketuksen, murskauksen ja seulonnan aikoja lisätä ja siirtokuomauksen melua tulee vähentää.

3) ettei yhdyskuntajätteen ja biojätteen viipymäaikoja lisätä, koska lisäys lisää varmasti ainakin sulan maan aikana hajuhaittoja.

4) Vakuuden enimmäismäärää korotetaan, muttei esitetä mihin se perustuu.

5) Asiassa tulisi esittää suunnitelma, milloin ja miten jäteaseman toiminta lopetetaan.

## Vastine

Kiertokapula Oy:n 23.3.2020 vastineessa todetaan seuraavaa:

Uudenmaan ELY-keskuksen lausunto

Vakuuden riittävyys voidaan arvioida vuosittain vuosiraportin yhteydessä.

Järvenpään kaupunkikehityslautakunta

Haetulla muutoksellakin yhdyskunta- ja biojätteen viipymä alueella pysyy Kiertokapulan näkemyksen mukaan kohtuullisena. Myös voimassa oleva ympäristölupa on mahdollistanut pidemmän välivarastointiajan viikonloppujen ja arkipyhien yli, ja siten asiasta on myös kokemusperäistä tietoa. Ympäristölupaan haettujen muutosten ympäristövaikutukset on käsitelty lupahakemuksessa. Jakeiden siirtokuormaus tapahtuu hallissa, ja lavat välivarastoidaan peitettyinä.

Kiertokapula Oy seuraa toimintansa ympäristövaikutuksia käyttötarkkailu- ja ympäristöhaittojen hallintasuunnitelmiensa mukaisesti. Asukkailla on mahdollisuus lähettää Kiertokapulalle palautetta mahdollisesti kokemistaan jätteidenkäsittelyalueen aiheuttamista ympäristöhaitoista Kiertokapulan kotisivujen ”Palaute ja ympäristöhavainnot” -toiminnon avulla. Toiminto löytyy tällä hetkellä Kiertokapulan kotisivujen yläpalkista. Mikäli haittoja todetaan, ovat ne yleensä teknisillä, rakenteellisilla tai toimintatapojen kehittämiseen liittyvillä toimenpiteillä hyvin hallittavissa.

Viipymäajan kasvattaminen hakemuksen mukaisesti vähentää tarvetta ajaa vajaita yhdistelmäkuormia alueelta käsittelylaitoksille ja vähentää siten kuljetuksista johtuvia päästöjä ja muita ympäristöhaittoja.

Lupahakemuksessa ja Uudenmaan ELY-keskuksen lausunnossa on esitetty, etteivät haetut muutokset edellytä tarkkailuohjelman muuttamista. Mikäli tarkkailuohjelmaan tulee Kiertokapulan ympäristöluvan johdosta tehdä muutoksia, joiden osalta tarkkailu kohdistuu ainoastaan Kiertokapulan toimintoihin, vastaa Kiertokapula näistä kustannuksista.

Muistutukset

Muistutuksissa nostettiin osittain esiin samoja asioita kuin lausunnoissa (mm. jätteiden viipymäajat, koetut haitat) ja niiden osalta vastine on esitetty edellä. Lisäksi yhdessä muistutuksessa pyydettiin suunnitelmaa siitä, miten ja milloin jäteaseman toiminta lopetetaan. Tämän osalta Kiertokapula toteaa, että jo voimassa olevassa ympäristöluvassa on toiminnan lopettamista koskeva lupamääräys 21.

# ALUEHALLINTOVIRASTON RATKAISU

## Ympäristöluvan muuttaminen

Aluehallintovirasto muuttaa Kiertokapula Oy:n Puolmatkan jätteidenkäsittelyalueen toimintaa koskevan ympäristöluvan No YS 1650, 13.12.2007 lupamääräyksiä 1, 3, 4, 12, 13, 16, 22 ja 28 jäljempänä esitettävällä tavalla ja antaa uuden lupamääräyksen 7.a. Muutokset on alleviivattu.

# Lupamääräykset

### Muutetut lupamääräykset

1. Kiertokapula Oy:n Puolmatkan jätteidenkäsittelyalueella saa vastaanottaa, lajitella ja siirtokuormata enintään päätöksen liitteessä 1. tarkoitetun jätejaekohtaisen määrän jätteitä vuodessa (yhteensä enintään 152 955 t/a). Jätteitä saa kerralla varastoida taulukossa esitetyn määrän. Puujätettä saa hakettaa sekä asfaltti-, tiili- ja betonijätettä saa seuloa ja murskata yhteensä enintään 25 000 t/a. Jätteitä saa olla varastoituna kerrallaan yhteensä enintään 40 603 tonnia ja jätejaekohtaisesti enintään päätöksen liitteessä 1 tarkoitettu määrä.
2. Jätteidenkäsittelyalueella saa ottaa vastaan, lajitella ja siirtokuormata jättei-tä ma–pe klo 6.00–22.00 ja lauantaisin (poistettu tekstiä) klo 7.00–18.00 pois lukien arkipyhät. Jätteitä saa hakettaa, murskata ja seuloa ma–pe klo 7.00–19.00 pois lukien arkipyhät. Tarvittaessa haketta saa kuljettaa jätteidenkäsittelyalueelta myös muina aikoina. Poikkeavasta toiminta-ajasta on ilmoitettava Uudenmaan elinkeino-, liikenne- ja ympäristökeskukselle ja Järvenpään kaupungin ympäristönsuojeluviranomaiselle.
3. Jätteidenkäsittelyalue toiminnasta, yhdessä alueella olevien muiden toimintojen kanssa sekä toiminnoista aiheutuva liikenne mukaan lukien, aiheutuva melu ei saa ylittää lähimmässä melulle alttiissa kohteessa päivällä klo 7.00–22.00 melutasoa 55 dB (LAeq) eikä yöllä klo 6.00–7.00 melutasoa 50 dB (LAeq).

Murskattavat jätteet ja valmiit tuotekasat on sijoitettava siten, että ne estävät melun leviämisen melulle alttiiden kohteiden suuntiin. Kasojen koko on pidettävä koko murskaustoiminnan ajan riittävän suurena melun haitallisen leviämisen estämiseksi.

Jos määräyksen 22 melumittauksen perusteella on tarve ehkäistä melun leviämistä rakentamalla kiinteä tai muu melueste, on meluesteestä laadittava suunnitelma. Suunnitelmassa on esitettävä muun muassa, meluesteen pituus, korkeus ja etäisyys melulähteestä sekä meluesteen materiaali. Suunnitelma on toimitettava Uudenmaan elinkeino-, liikenne- ja ympäristökeskukselle ja Järvenpään kaupungin ympäristönsuojeluviranomaiselle viimeistään kolmea kuukautta ennen esteen rakentamista.

Meluesteen valmistuttua on tehtävä melumittaus vähintään määräyksen 22 ilta-aikaisen melumittauksen mittauspisteistä.

7.a Biojätehallin poistoilma on käsiteltävä tarkoitukseen soveltuvalla hajupäästön puhdistuslaitteistolla, jos poistoilmasta aiheutuu hajuhaittaa jätteidenkäsittelyalueen ympäristön asutukselle tai alueen muille toimijoille eikä hajuhajuhaittaa ole mahdollista ehkäistä ympäristöluvan No YS 1650, 13.12.2007 eikä tämän päätöksen määräyksillä. Hajupäästön puhdistamisesta ja hajupäästön tarkkailusta on laadittava suunnitelma, joka on toimitettava käsiteltäväksi lupaviranomaiselle viipymättä biojätehallin poistoilman puhdistustarpeen ilmenemisestä.

12. Eri jätejakeita ei saa sekoittaa keskenään. Jokaiselle jätejakeelle on osoitettava oma varastointipaikka, joko kasa, siirtolava tai vastaava.

Jätteiden, pois lukien yhdyskunta ja -biojätteet, lajittelua saa tehdä myös ulkona tiiviillä kentällä.

Yhdyskunta- ja biojätteet on säilytettävä tiiviissä konteissa, jotka on peitettävä pressulla tai muulla katteella viipymättä konttien täytyttyä. Biojätehallin ovet on pidettävä suljettuina biojätteen varastoinnin aikana kuormien käsittelyä lukuun ottamatta.

Rakennusjätettä, kattohuopajätettä, puuta, paperia, pahvia, muovia, renkaita, energiajätettä ja kierrätysmateriaaleja on varastoitava pinnoitetulla alueella.

Kipsijäte on varastoitava lavalla tai muussa välineessä kannella tai muutoin peitettynä.

Sähkö- ja elektroniikkaromua sekä romuajoneuvoja ja muita öljyä mahdollisesti sisältäviä jätteitä on varastoitava nestetiiviiksi pinnoitetulla alueella, jonka hulevedet käsitellään öljynerottimessa.

Muut ongelmajätteet on varastoitava valuma-altaallisessa ongelmajätekontissa.

13 Jätteidenkäsittelyalueella vastaanotettavat ja sen toiminnassa syntyneet vaaralliset jätteet on varastoitava suljetuissa ja asianmukaisesti merkityissä astioissa tai säiliöissä siten, ettei niistä aiheudu vaaraa tai haittaa terveydelle tai ympäristölle. Astioita tai säiliöitä on säilytettävä pinnoitetulla alueella. Varastotilojen lattiamateriaalin on oltava varastoitavien jätteiden kemiallista rasitusta kestävää.

Nestemäisen vaarallisen jätteen varasto on oltava varustettu reunakorokkeella, suoja-altaalla tai joka on muutoin rakennettu nestetiiviiksi siten, että varastoastioista mahdollisesti vuotava neste ei pääse huonetilan ulkopuolelle eikä maaperään. Valumahallintarakenne on oltava mitoitettu siten, että tilaan mahtuu vähintään 1,1 kertaa huonetilassa olevan palavan nesteen säiliön tilavuutta vastaava määrä nestettä. Terveydelle ja ympäristölle vaarallisen kemikaalin varastosäiliön valumahallintarakenteen tilavuuden on vastattava suurimman säiliön tilavuutta. Tilassa ei saa olla yhteyttä jätevesiviemäriin.

Käytöstä poistettu PCB-laitteisto ja muu PCB-jäte on säilytettävä erillään muusta jätteestä ja herkästi syttyvistä aineista.

Asbestijäte on varastoitava tiiviisti peitettynä varoituskyltein varustetussa varastoastiassa tai muussa asbestin varastointiin soveltuvassa välineessä. Pölyävä asbestijäte on vastaanotettava suljetussa ja tiiviissä pakkauksessa.

Vaarallisen jätteen pääsy maaperään tai viemäriin on estettävä. Erilaiset ongelmajätteet on pidettävä erillään toisistaan ja ryhmiteltävä ja merkittävä ominaisuuksiensa mukaan. Öljyjätteeseen ei saa varastoinnin aikana sekoittaa muuta jätettä tai ainetta eikä öljyjätelaatuja saa tarpeettomasti sekoittaa keskenään.

16 Erilliskerätyn biojätteen (poistettu tekstiä) viipymä alueella ei saa olla yli vuorokautta (poistettu tekstiä), kun biojäte varastoidaan tiiviisti peitettynä biojätehallin ulkopuolisella kentällä. Muutoin biojäte on varastoitava hallissa tiiviisti peitettynä. Hallivarastoinnissa biojätteen viipymä saa olla enintään neljä vuorokautta. Yhdyskuntajätteen viipymä laitoksella saa olla enintään kolme vuorokautta. Voimakasta hajuhaittaa aiheuttava biojäte- ja yhdyskuntajäte-erä on varastoitava tiiviisti peitettynä hallissa ja poistettava laitokselta viipymättä, kuitenkin viimeistään vuorokauden kuluessa jäte-erän vastaanottamisesta. Hyötykäyttöön toimitettavien jätteiden varastointiaika ei saa olla kolmea vuotta pidempi ja vaarallisten jätteiden varastointiaika ei saa ylittää vuotta.

22. Toiminnan aiheuttama melutaso on mitattava ensimmäisen toimintavuoden aikana keväällä 2008 toiminta-alueella sekä lähimmissä melulle alttiissa kohteissa osoitteissa Eriksnäsintie 72 ja Puolmatkantie 244. Melunmittaussuunnitelma on toimitettava vähintään kaksi viikkoa ennen mittausta tiedoksi Uudenmaan ympäristökeskukselle. Melumittaus on toistettava ensimmäisen betoni- tai tiilijätteen murskausjakson aikana.

Melumittaus on edellä olevan lisäksi toistettava vuoden 2009 loppuun mennessä edellä mainituissa kohteissa sekä jätteidenkäsittelyalueelle johtavan liikennöintireitin varrella sijaitsevilla lähimmillä asuinkiinteistöillä.

Melumittaus on tehtävä puujätteen haketuksen ja betoni- ja tiilijätteen murskauksen ensimmäisen ilta-aikana klo 18–19 tehtävän haketus- ja murskauskerran aikana. Mittauspisteinä on oltava puujätteen haketuksen aikana vähintään vuoden 2013 melumittauksen pisteet 4 ja 5 sekä betoni- ja tiilimurskauksen aikana vähintään vuoden 2013 melumittauksen pisteet 3, 4 ja 5.

Melumittausten perusteella on laadittava selvitys meluhaitan minimoimiseksi tehtävistä toimenpiteistä ja tarvittaessa suunnitelma meluhaitan edelleen vähentämiseksi. Ilta-aikana tehtävän melumittauksen tuloksen perusteella suunnitelmaa meluhaitan vähentämisestä on täydennettävä tarvittaessa. Raportti mittausten tuloksista on toimitettava kuukauden kuluttua mittauksen tekemisestä Uudenmaan ympäristökeskukselle ja Järvenpään kunnan ympäristönsuojeluviranomaiselle. Uudenmaan ympäristökeskus antaa tarvittaessa tehtyjen melumittausten perusteella lisämääräyksiä tarvittavista melun vähentämistoimenpiteistä ja melutason mittauksista.

28 Toiminnanharjoittajan on asetettava Uudenmaan elinkeino-, liikenne- ja ympäristökeskuksen eduksi 309 700 euron (sis. alv) jätteen käsittelytoimintaa koskeva vakuus. Vakuus on asetettava ympäristönsuojelulain 61 §:n edellyttämällä tavalla.

Vakuuden saa asettaa vaiheittain siten, että täysi jätekohtainen vakuus on asetettu Uudenmaan elinkeino-, liikenne- ja ympäristökeskukselle viimeistään ennen kunkin jätteen käsittelyn aloittamista. Laskelma vaiheittain asetettavasta vakuudesta aikatauluarvioineen on esitettävä valvontaviranomaiselle kolmen kuukauden kuluessa päätöksen antopäivästä.

Toiminnanharjoittajan on viiden vuoden välein vuosiraportoinnin yhteydessä esitettävä valvontaviranomaiselle selvitys vakuudella katettavien jätteiden käsittelyn yksikköhinnoista ja kuljetuskustannuksista sekä vakuuden vastaavuudesta. Mikäli vakuutta on tarpeen muuttaa, toiminnanharjoittajan on tehtävä lupaviranomaiselle sitä koskeva esitys.

## Päätöksen täytäntöönpano

### Toiminnan aloittaminen

Tämän päätöksen mukaisen toiminnan saa aloittaa, kun päätös on lainvoimainen. Päätös on lainvoimainen valitusajan päätyttyä, jos päätökseen ei haeta muutosta valittamalla. (ympäristönsuojelulaki 198 §).

Valitettaessa Vaasan hallinto-oikeuden päätöksestä korkeimpaan hallinto-oikeuteen tarvitaan valituslupa (ympäristönsuojelulaki 190 § 1 mom.). Mahdollinen valitus korkeimpaan hallinto-oikeuteen ei estä päätöksen täytäntöönpanoa. Täytäntöönpanoon ei kuitenkaan saa ryhtyä, jos valitus käy täytäntöönpanon johdosta hyödyttömäksi tai jos korkein hallinto-oikeus kieltää täytäntöönpanon. (laki oikeudenkäynnistä hallintoasioissa 808/2019, 122.2 §)

### Toiminnan aloittaminen muutoksenhausta huolimatta

Luvan saaja voi aloittaa hakemuksen mukaisesti muutetun toiminnan tämän lupapäätöksen mukaisia lupamääräyksiä noudattaen muutoksenhausta huolimatta (ympäristönsuojelulaki 199 §).

Luvan saajan on ennen toiminnan aloittamista asetettava 25 000 euron suuruinen vakuus Uudenmaan elinkeino-, liikenne- ja ympäristökeskuksen ympäristö- ja luonnonvarat -vastuualueelle ympäristön saattamiseksi ennalleen lupapäätöksen kumoamisen tai lupamääräysten muuttamisen varalle. Vakuus voidaan asettaa pankkitalletuksena, pankkitakauksena tai takausvakuutuksena. Vakuuden antajan on oltava luotto‑, vakuutus- tai muu ammattimainen rahoituslaitos, jolla on kotipaikka Euroopan talousalueeseen kuuluvassa valtiossa.

Muutoksenhakutuomioistuin voi kieltää päätöksen täytäntöönpanon (ympäristönsuojelulaki 201 §).

# PERUSTELUT

## Ratkaisun perustelut

Hakemus koskee ympäristönsuojelulain 89 §:n mukaista toiminnan muuttamista. Muutoksia ovat jätteiden enimmäisvarastointimäärän pienentäminen, vuosittain käsiteltävän jätteen määrän vähäinen lisääminen ja uusien tavanomaisten ja vaarallisten jätteiden vastaanottaminen. Lisäksi muutetaan toiminta-aikaa, eräiden jätteiden viipymäaikoja ja jätteenkäsittelyn vakuutta.

Aluehallintovirasto on muuttanut hakemuksessa esitetyn lisäksi ympäristöluvan No YS 1650, 13.12.2007 määräyksiä 4, 12, 13 ja 22 sekä antanut uuden määräyksen 7.a. Määräys 4 koskee meluhaitan torjuntaa ja määräys 22 melumittauksia. Määräyksiä on tarpeen tarkentaa toiminta-aikaan esitetyn muutoksen perusteella. Määräykset 12 ja 13 koskevat erityisesti jätteiden varastointia. Määräyksiä on tarpeen täydentää alueelle vastaanotettavien uusien jätejakeiden osalta ja säädösmuutosten vuoksi. Määräys 7.a koskee tarvittaessa tehtävää biojätehallin poistoilman käsittelyä ennen ilmaan johtamista. Määräys on annettu biojätteen varastointiaikaa koskevan muutoksen vuoksi.

Aluehallintovirasto on ratkaisussaan ottanut huomioon ympäristönsuojelulain ja jätelain tavoitteet ja yleiset periaatteet sekä näiden lakien ja niiden nojalla annettujen asetusten vaatimukset. Harkintaan ovat vaikuttaneet myös lupakäsittelyn aikana saadut lausunnot. Lähtökohtana ratkaisussa on ollut lupahakemus ja hakijan esittämät toimenpiteet haittojen vähentämiseksi. Tässä päätöksessä on annettu tarkentavat määräykset muutetun toiminnan haju- ja meluhaittojen ehkäisemisestä. Tarkennukset koskevat muun muassa bio- ja yhdyskuntajätteen varastointia, melutarkkailua ja varautumista meluhaittojen ehkäisemiseen. Annetut lupamääräykset ovat tarpeen, jotta toiminta täyttää säädösten vaatimukset.

Ympäristönsuojelulain 49 §:ssä säädetään luvan myöntämisen edellytyksistä. Hakemuksen mukaisesti toimien ja lupamääräykset huomioon ottaen toiminta täyttää ympäristönsuojelulaissa ja jätelaissa sekä niiden nojalla annetuissa asetuksissa mainitunlaiselle toiminnalle asetetut vaatimukset sekä ne vaatimukset, jotka luonnonsuojelulaissa ja sen nojalla on säädetty. Toiminta on mahdollista järjestää siten, että se ei aiheuta terveyshaittaa tai merkittävää ympäristön pilaantumista tai sen vaaraa eikä eräistä naapuruussuhteista annetun lain (26/1920) kohtuutonta rasitusta. Aluehallintovirasto viittaa lisäksi määräyskohtaisiin perusteluihin. Hakemuksessa esitetyillä toiminnan muutoksilla ei ennalta arvioiden ole sellaisia haitallisia vaikutuksia, jotka olisivat luvan myöntämisen edellytysten vastaisia.

Toiminta toteuttaa [valtakunnallisessa jätesuunnitelmassa vuoteen 2023](http://urn.fi/URN%3AISBN%3A978-952-11-4774-6) asetettuja tavoitteita. [Etelä- ja Länsi-Suomen jätesuunnitelmassa vuoteen 2020](http://hdl.handle.net/10138/38011) on asetettu tavoitteeksi muun muassa rakennus- ja purkujätteen hyödyntämisasteen nostamista 70 %:iin. Uusista vastaanotettavista jätteistä kipsijäte on jätteistä annetun valtioneuvoston asetuksen (179/2012) 16 §:ssä lueteltu erilliskerättäväksi jätteeksi.

Luvan hakija on esittänyt muutoshakemuksessa, että vaarallisen jätteen enimmäisvarastointimäärä pienentyessä enintään 50 tonniin (vaaralliseksi jätteeksi luokiteltavan SER:n, lyijyakkujen, paristojen eikä romuajoneuvojen varastointikapasiteettia ei lasketa direktiivilaitoksen varastointikapasiteettiin) Puolmatkan jätteidenkäsittelyalueen toimintaa ei luettaisi enää direktiivilaitokseksi. Euroopan parlamentin ja neuvoston direktiivissä 2010/75/EU, annettu 24 päivänä marraskuuta 2010, teollisuuden päästöistä (teollisuuspäästödirektiivi) säädetään direktiivilaitokseksi luokiteltavat jätteenkäsittelytoiminnat. Ympäristönsuojelulain liitteen 1 taulukon 1 kohdassa 13 luetellaan direktiivilaitoksena luvanvaraiset jätteenkäsittelytoiminnat. Aluehallintovirasto on tutkinut direktiivilaitosmäärittelyn ja on ottanut arvioinnissaan huomioon ”Tulkintoja jätteenkäsittelytoimintojen luokittelusta direktiivilaitoksiksi. Ympäristöministeriö/YSO. Muistio 1.10.2018” -oppaassa esitetyn. Kiertokapula Oy:n Puolmatkan jätteidenkäsittelyalueen toimintoja ei luokitella direktiivilaitokseksi eikä Komission täytäntöönpanopäätöstä (EU) 2018/1147, annettu 10 päivänä elokuuta 2018, Euroopan parlamentin ja neuvoston direktiivin 2010/75/EU mukaisten parhaita käytettävissä olevia tekniikoita (BAT) koskevien päätelmien vahvistamisesta jätteenkäsittelyä varten (WT-BREF) sovelleta jätteidenkäsittelyalueen toimintoihin.

## Lupamääräysten yleiset perustelut

Ympäristönsuojelulain 52 §:ssä säädetään lupamääräyksistä pilaantumisen ehkäisemiseksi. Lupamääräyksiä annettaessa on otettu huomioon laitoksen sijainti, sen yhteys muihin toimintoihin, toiminnasta aiheutunut haitta, toiminnasta aiheutuvan pilaantumisen todennäköisyys, onnettomuusriski, lähialueen asutuksen ja taajama-alueiden läheisyys sekä ympäristönsuojelulain vaatimus käyttää toiminnassa parasta käyttökelpoista tekniikkaa. Toiminnan voidaan katsoa edustavan parasta käyttökelpoista tekniikkaa, kun laitos toimii tämän ympäristölupapäätöksen mukaisesti.

Ympäristönsuojelulain 58 §:n mukaisesti ympäristöluvassa on annettu tarpeelliseksi katsotut määräykset jätteistä ja jätehuollosta jätelain ja sen nojalla annettujen säännösten noudattamiseksi. Jätteen käsittelyä ja raportointia koskevat määräykset ovat jätelain ja jätteistä annetun valtioneuvoston asetuksen (179/2012) mukaisia.

## Lupamääräysten yksilöidyt perustelut

### Määräys 1

Hakijan esitys jätemäärien muutoksista ja vastaanotettavista uusista jätejakeista on hyväksytty esitetysti. Kaikkien vastaanotettavien jätteiden enimmäisvarastointimäärää vähennetään noin 76 prosenttia ja vuosittain vastaanotettavan jätteen yhteenlaskettua kokonaismäärää lisätään noin 5 prosenttia. Uusien jätteiden vastaanotto ja varastointi sekä toiminnan muutoksen ympäristövaikutukset on kuvattu hakemuksessa riittävästi. Muutosten vaikutus toiminnan ympäristökuormitukseen on ehkäistävissä ympäristöluvan No YS 1650, 13.12.2007 ja tämä päätöksen määräyksillä. Siten esitetty muutos jätemääriin ja vastaanotettaviin jätelajeihin on hyväksyttävissä.

### Määräys 3

Jätteiden lajittelua ja siirtokuormausta esitetään tehtäväksi myös lauantaisin klo 16–18. Hakemustietojen mukaan lajittelun melua vaimentaa toiminta sisätiloissa eikä muutoksella ei ole merkittävää vaikutusta toiminnasta muodostuvaan meluun. Kun otetaan huomioon ympäristöluvan No YS 1650, 13.12.2007 ja tässä päätöksessä annetut tarkennetut määräykset ympäristöhaittojen ehkäisemiseksi sekä hakemuksessa esitetty toiminnan kuvaus, ei esitetystä toiminta-ajan lisäyksestä ennalta arvioiden aiheudu ympäristöhaittojen lisääntymistä. Muutosesitys on siten hyväksyttävissä.

Haketus-, murskaus- ja seulontatoimintaa esitetään harjoitettavaksi myös ma–pe klo 18–19. Aluehallintovirasto viittaa määräyksien 4 ja 22 muutoksiin ja määräysten perusteluihin. Kun ilta-aikaisen toiminnan aiheuttama ekvivalenttimelutaso mitataan lähimpien asuinkiinteistöjen piha-alueilla ja kun tässä päätöksessä on määrätty tarvittaessa rakentamaan melueste, ei yhden tunnin lisäys haketuksen ja murskauksen toiminta-aikaan aiheuta lähimmälle asutukselle meluhaittaa.

Hakkeen kuljetustoiminnasta olennaisin ympäristövaikutus voisi olla meluhaitta. Koska kyse on hakemuksen mukaan poikkeustapauksesta, ei kuormien noutamisesta mahdollinen kuormaus mukaan lukien ennalta arvioiden aiheudu lähimmälle asutukselle eräistä naapuruussuhteista annetussa laissa (26/1920) tarkoitettua kohtuutonta rasitusta. Poikkeavista hakkeen kuljetusajoista ilmoittaminen valvontaviranomaiselle on tarpeen, jotta voidaan järjestää toiminnan mahdollisesti tarvitsema valvonta.

### Määräys 4

Määräystä on täydennetty tarvittaessa rakennettavalla meluesteellä. Melueste voisi tulla rakennettavaksi haketuksen ilta-aikaisen ja murskauksen päivä- ja ilta-aikaisen melumittausten perusteella. Aluehallintovirasto viittaa määräyksien 3 ja 22 perusteluihin. Meluesteestä on tarpeen laatia suunnitelma ja toimittaa se valvontaviranomaiselle esteen rakentamisen valvonnan järjestämiseksi. Meluesteen valmistuttua on tarpeen varmentaa esteen vaikutus ekvivalenttimelutasoon lähimpien asuinkiinteistöjen piha-alueilla.

### Määräys 7 a

Päätökseen on tarpeen lisätä määräys biojätehallin poistoilman puhdistamisesta tarvittaessa. Tässä päätöksessä on määräyksestä 16 ja sen perusteluista ilmenevästi hyväksytty biojätteen varastoajan pidentäminen enintään neljään vuorokauteen ja edellytetty yhtä vuorokautta pidempään varastoitava biojäte sijoitettavaksi halliin. Jos biojätteen hallivarastoinnista tai biojätteen käsittelystä muutoin hallissa aiheutuisi hajuhaittaa jätteidenkäsittelyalueen ympäristön asutukselle eikä hajuhaittaa muutoin olisi torjuttavissa, on halli tarpeen varustaa poistoilman puhdistuslaitteistolla. Lupaviranomainen antaa hajupäästön puhdistamisesta ja tarkkailusta tarvittaessa täydentäviä määräyksiä.

### Määräys 12

Määräystä on päivitetty uusien vastaanotettavien jätteiden varastoinnin osalta. Tässä päätöksessä ei ole tarpeen antaa määräyksiä pilaantumattoman maa-aineksen varastoinnille. Maa-ainesten enimmäisvarastointimäärä on 50 tonnia eikä pilaantumattoman maa-aineksen vähäisestä varastoinnista ennalta arvioiden ei aiheudu ympäristön pilaantumisriskiä.

”Työ 14 pölyn-, melun-, hajun- ja roskaantumisen hallintasuunnitelma. Kiertokapula Oy. 8.4.2020.” mukaan biojätehallin ovi pidetään suljettuna muulloin kuin kuorman vastaanottamisvaiheessa. Tässä päätöksessä biojätehallin ovien kiinnipitämisellä tarkoitetaan samaa kuin hallintasuunnitelmassa. Biojätehallin ovia koskevan määräys on tarpeen, sillä tässä päätöksessä yhtä vuorokautta pidempään varastoitava biojäte on edellytetty sijoitettavaksi halliin. Ovien sulkemisella ehkäistään biojätteen varastoinnista aiheutuvia hajuhaittoja.

### Määräys 13

Määräys on ajantasaistettu vastaamaan lainsäädännössä tapahtuneita muutoksia, kuten teknisenä muutoksena ongelmajäte-sanan muuttaminen vaaralliseksi jätteeksi. Lisäksi PCB-jätteen erilliskeräyksestä ja säilyttämisestä säädetään PCB-laitteistojen käytön rajoittamisesta ja PCB-jätteen käsittelystä annetun valtioneuvoston asetuksen (958/2016) 5 §:ssä.

Ympäristöluvan No YS 1650, 13.12.2007 kertoelmaosassa osa vastanotettavista ongelmajätteitä on kirjattu yksilöimättä muut ongelmajätteet -termillä. Tämän päätöksen liitteessä 1 on esitetty yksilöity luettelo vastaanotettavista vaarallisista jätteistä. Jäteluettelon perusteella määräystä on tarpeen täydentää erityisesti varastotilojen rakenteen kestävyyttä ja nestemäisten vaarallisten jätteiden varastoinnin osalta. Lisäksi on tarpeen antaa määräys asbestijätteen varastoinnista asbestin terveysriskin perusteella.

Täydennetyllä määräyksellä ehkäistään ennalta vaarallisen jätteen varastoinnin ympäristöhaittoja ja varmistetaan, että vahinkotilanteissa varastoitavista vaarallisista jätteistä ei aiheudu ympäristö- eikä terveysriskiä.

### Määräys 16

Ympäristöluvassa No YS 1650, 13.12.2007 ei ole yksilöidysti määrätty biojätteen ja yhdyskuntajätteen varastoinnista kentällä tai hallissa. Hakemusasiakirjoista saadun käsityksen mukaan biojäte ja yhdyskuntajäte varastoidaan kentällä peitettynä. Hakemuksen 16.4.2020 saapuneen täydennyksen mukaan Puolmatkan biojätteiden siirtokuormaushallissa on mahdollista välivarastoida kaksi lavaa sisätiloissa.

Jätteidenkäsittelyalueen lähimmät asuinkiinteistöt sijaitsevat alueesta koilliseen alle 150 metrin etäisyydellä ja lännessä noin 350 metrin etäisyydellä. Asutuksen läheisyyden vuoksi hajuhaitan esiintymismahdollisuutta laitosalueen ulkopuolella ei ennalta arvioiden voida varmuudella poissulkea, jos biojätettä varastoidaan useita vuorokausia kenttäalueella. Koska hakemustietojen mukaan biojätettä on mahdollista varastoida hallissa, on biojätteen varastointia koskevaa määräystä tarpeen selkeyttää biojätteen kentällä ja hallissa tehtävän varastoinnin osalta.

Määräyksessä on pysytetty ennallaan ympäristöluvan No YS 1650, 13.12.2007 mukainen biojätteen yhden vuorokauden kestävä varastointi kentällä. Muutoin biojäte on tarpeen varastoida hallissa kuljetusvälineessä tiiviisti peitettynä ja hakemuksessa esitetysti enintään neljän vuorokauden ajan. Yhdyskuntajätteen osalta pidennys viipymään on hyväksytty pääosin hakemuksessa esitetysti. Ennalta arvioiden yhdyskuntajätteestä ei kolmen vuorokauden varastoinnin aikana aiheutuisi sellaista ympäristöhaittaa, että tässä päätöksessä olisi tarpeen määrätä jäte varastoitavaksi hallissa. Määräystä on tarpeen tarkentaa myös poikkeavaa hajuhaittaa aiheuttavan jäte-erän varastoinnin osalta.

Määräyksen perusteluina aluehallintovirasto viittaa myös jätelain 13 §:ssä säädettyyn jätteestä ja jätehuollosta aiheutuvan vaaran ja haitan ehkäisemiseen. Jätteen käsittelylaitoksen käytössä on erityisesti huolehdittava siitä, ettei jätehuollosta aiheudu ympäristön pilaantumisen vaaraa aiheuttavia päästöjä mukaan lukien melua ja hajua taikka viihtyisyyden vähentymistä. Lisäksi ympäristönsuojelulain 7 §:ssä säädetään velvollisuudesta ehkäistä ja rajoittaa ympäristön pilaantumista. Toiminnanharjoittajan on järjestettävä toimintansa niin, että ympäristön pilaantuminen voidaan ehkäistä ennakolta. Jos pilaantumista ei voida kokonaan ehkäistä, se on rajoitettava mahdollisimman vähäiseksi. Toiminnanharjoittajan on rajoitettava toimintansa päästöt ympäristöön mahdollisimman vähäisiksi. Lisäksi ympäristönsuojelulain 20 §:ssä velvoitetaan noudattamaan varovaisuus- ja huolellisuusperiaatetta ympäristön pilaantumisen vaaraa aiheuttavassa toiminnassa.

Määräyksestä ilmenevästi muutettu biojätteen ja yhdyskuntajätteen varastointi täyttää jätelain ja ympäristönsuojelulain vaatimukset ympäristön pilaantumisen rajoittamisesta. Varastoinnista aiheutuva ympäristöhaitta on ehkäistävissä lupamääräyksillä ja esitys jätteiden viipymän pidentämiseen on siten hyväksyttävissä.

### Määräys 22

Melumittaus ilta-aikana tehtävän haketuksen ja murskauksen aikana on tarpeen, sillä lupakiinteistöä lähin asutus sijaitsee koillisessa noin 140 ja 150 metrin ja länsipuolella noin 350 metrin etäisyydellä kiinteistörajasta. Koillispuolella on myös muutama muu asuinkäytössä olevaa kiinteistöä alle 300 metrin etäisyydellä lupa-alueesta. Länsilaidalla asutuksen ja lupa-alueen välillä on kapea metsäkaistale ja peltoaukea. Asutuksen läheisyyden vuoksi haketus- ja murskaustoiminnasta aiheutuvan meluhaitan esiintymistä lähimmän asuinkiinteistön piha-alueella ei voida varmuudella pois sulkea. Ratkaisun perusteena aluehallintovirasto viittaa myös vuoden 2013 melumittauksen tuloksiin erityisesti lupa-alueen koillispuolella sijaitsevan asutuksen osalta.

Melumittaustulosten perusteella meluhaitan torjuntasuunnitelmaa täydennetään tarvittaessa melun leviämistä estävillä toimilla, kuten meluesteillä määräyksen 4 mukaisesti.

### Määräys 28

Ympäristönsuojelulain (527/2014) 235 §:n mukaan, jos jätteen käsittelytoimintaan on myönnetty ympäristölupa ennen 1.5.2012 ja jos toimintaa varten asetettu vakuus ei ole 59–61 §:n mukainen, vakuutta koskevaa lupamääräystä on tarkistettava viimeistään, kun muun muassa toiminnan olennaiseen muuttamiseen haetaan lupaa 29 §:n perusteella tai lupaa muutetaan 89 §:n perusteella. Ympäristönsuojelulain 59 §–61 §:n vakuus on pääsääntöisesti samankaltainen kuin vanhan ympäristönsuojelulain muuttamisesta annetun lain (647/2011), joka tuli voimaan 1.5.2012, säännöksissä. Vakuuden asettamisesta poistettiin tällöin vakavaraisuuden arviointi. ”Jätevakuusopas. Ympäristöhallinnon ohjeita 5/2012” -julkaisussa on annettu ohjeet jätteen käsittelytoiminnalta vaadittavan vakuuden asettamisesta. Oppaan mukaisesti vakuuslaskelmassa on otettu huomioon kertavarastomäärä, jätteen kuljetus- ja käsittelykustannus toisessa laitoksessa ja eräiden jätteiden osalta taloudellinen arvo. Aluehallintovirasto arvioi hakemuksessa esitetyn vakuuden arvon olevan riittävä ja vakuus on hyväksytty hakemuksessa esitetysti.

## Toiminnan aloittamista muutoksenhausta huolimatta koskevat perustelut

Lupaviranomainen voi ympäristönsuojelulain 199 §:n mukaan hyväksyä hakijan esittämästä perustellusta syystä toiminnan aloittamisen muutoksenhausta huolimatta. Hakemuksessa esitettyjä syitä ovat erityisesti luvan selkeyttäminen ja kuljetusjärjestelyihin tarvittava muutos.

Toiminnan aloittaminen ei tee muutoksenhakua hyödyttömäksi, sillä haetut uudet jätteet ovat poistettavissa. Lisäksi muutetun toiminnan ympäristövaikutukset ovat ehkäistävissä lupamääräyksillä. Asetettava vakuus on määrätty riittäväksi ympäristön saattamiseksi päästöjen osalta ennalleen, mikäli lupa evätään tai sen lupamääräyksiä muutetaan. Näin ollen päätöksen täytäntöönpano ei tee muutoksenhakua hyödyttömäksi.

Hakemuksessa on esitetty perusteltu syy, vakuus ja selvitys siitä, että täytäntöönpano ei tee muutoksenhausta hyödyttömäksi. Hakemuksessa esitettyjen toiminnan muutosten aloittaminen muutoksenhausta huolimatta on siten hyväksyttävissä.

# VASTAUS LAUSUNNOISSA JA MUISTUTUKSISSA ESITETTYIHIN VAATIMUKSIIN

Uudenmaan elinkeino-, liikenne- ja ympäristökeskus

Hakemusta on täydennetty ”Työ 14 pölyn-, melun-, hajun- ja roskaantumisen hallintasuunnitelma. Kiertokapula Oy. 8.4.2020.” -asiakirjalla ja tässä päätöksessä on annettu tarkennettuja määräyksiä toiminnasta aiheutuvan melun ehkäisemisestä.

Lausunnossa esitetyt vaatimukset on otettu huomioon ratkaisussa ja lupamääräyksissä sekä niiden perusteluissa ilmenevällä tavalla.

Järvenpään kaupunkikehityslautakunta

Lausunnossa esitetyt vaatimukset on otettu huomioon ratkaisussa ja lupamääräyksissä sekä niiden perusteluissa ilmenevällä tavalla.

Järvenpään Vesi

Ympäristöluvan No YS 1650, 13.12.2007 määräys 9 velvoittaa Kiertokapula Oy:tä noudattamaan jätevesien viemäröinnissä vesihuoltolaitoksen antamia ohjeita ja määräyksiä. Siten tässä päätöksessä ei ole tarpeen antaa määräyksiä jäteveden käsittelylle ja laadulle.

Muistutus 29.1.2020

Muistutuksessa esille tuotu hajuhaitta on otettu huomioon tämän päätöksen määräyksistä ja perusteluista ilmenevästi.

Muistutus 26.2.2020

Hakemuksen mukaan jätteiden yhteenlaskettu enimmäisvarastointimäärä ja varastoitavien vaarallisten jätteiden kokonaismäärä vähenevät voimassa olevassa luvassa hyväksytystä. Aluehallintovirasto viittaa vastauksena uusien vastaanotettavien jätejakeiden hyväksymisessä määräyksen 1 perusteluihin.

Haketuksen, murskauksen ja seulonnan sekä yhdyskuntajätteen ja biojätteen viipymän osalta aluehallintovirasto viittaa tässä päätöksessä annettuihin tarkennettuihin haju- ja meluhaitan ehkäisemistä koskeviin lupamääräyksiin ja niiden perusteluihin. Ympäristöluvan No YS 1650, 13.12.2007 ja tämän päätöksen määräysten mukaisesti toimittaessa toiminnasta aiheutuva päästö on ehkäistävissä siten kuin säädetään ympäristönsuojelulaissa ja eräistä naapuruussuhteista annetun lain (26/1920) 17 §:ssä. Vakuuden osalta aluehallintovirasto viittaa määräyksen 28 perusteluihin.

Tässä lupa-asiassa ei ole haettu toiminnan lopettamista. Lupaviranomainen ratkaisee vain hakemuksessa esitetyn asian, eikä siten ota kantaa toiminnan lopettamiseen. Ympäristöluvan No YS 1650, 13.12.2007 määräys 21 sisältää toiminnan lopettamista koskevat toimet eikä tässä päätöksessä ole tarpeen antaa asiasta määräyksiä. Määräyksen sisältö vastaa ympäristönsuojelulain 94 §:ää.

# PÄÄTÖKSEN VOIMASSAOLO JA LUVAN TARKISTAMINEN

## Päätöksen voimassaolo

Päätös on voimassa toistaiseksi.

## Lupaa ankaramman asetuksen noudattaminen

Jos valtioneuvoston asetuksella annetaan tämän päätöksen määräystä ankarampia säännöksiä tai luvasta poikkeavia säännöksiä luvan voimassaolosta tai tarkistamisesta, on asetusta luvan estämättä noudatettava (ympäristönsuojelulaki 70 §).

# Sovelletut säännökset

Ympäristönsuojelulaki (527/2014) 6–8, 14–17, 48, 49, 52, 53, 58–61, 65, 83, 87, 89, 96, 198, 199 ja 209 §

Valtioneuvoston asetus ympäristönsuojelusta (713/2014)

Jätelaki (646/2011) 8, 12, 13, 28, 29, 72 ja118–121 §

Valtioneuvoston asetus jätteistä (179/2012) 4, 12, 13, 20, 22, 24, 25 §, liite 4

Laki eräistä naapuruussuhteista (26/1920) 17 §

# KÄSITTELYMAKSU

Käsittelymaksu on 3 225 euroa.

Lasku lähetetään erikseen Valtion talous- ja henkilöstöhallinnon palvelukeskuksesta.

Asian käsittelystä peritään maksu, joka määräytyy aluehallintovirastojen maksuista vuosille 2019 ja 2020 annetun valtioneuvoston asetuksen (1244/2018) mukaisesti. Asetuksen liitteen kohdan 3.1 taulukon mukaan jätteiden käsittelylaitosta koskevasta päätöksestä perittävän maksun suuruus on 10 750 euroa. Asetuksen liitteen mukaan lupamääräysten muuttamista (ympäristönsuojelulaki 89 §) koskevasta päätöksestä peritään maksu, jonka suuruus on 30 prosenttia taulukon mukaisesta maksusta.

# TIEDOTTAMINEN

## Päätös

Kiertokapula Oy

Järvenpään kaupunki

Järvenpään kaupungin ympäristönsuojeluviranomainen

Järvenpään kaupungin terveydensuojeluviranomainen

Tuusulan kunnan ympäristönsuojeluviranomainen

Uudenmaan elinkeino-, liikenne- ja ympäristökeskus, ympäristö ja luonnonvarat ‑vastuualue

Järvenpään Vesi

Suomen ympäristökeskus

## Päätöksestä tiedottaminen

Päätöksen antamisesta ilmoitetaan niille, joille hakemuksesta on annettu erikseen tieto, sekä niille, jotka ovat tehneet muistutuksen tai ilmaisseet mielipiteensä asiassa.

Aluehallintovirasto tiedottaa päätöksen antamisesta julkaisemalla kuulutuksen ja päätöksen aluehallintovirastojen verkkosivuilla ([www.avi.fi/lupa-tietopalvelu](https://tietopalvelu.ahtp.fi/Lupa/)). Tieto kuulutuksesta julkaistaan myös Järvenpään kaupunginverkkosivuilla.

# MUUTOKSENHAKU

Päätökseen saa hakea muutosta Vaasan hallinto-oikeudelta valittamalla.

# LIITTEET

Liite 1. Vastaanotettavat jätteet

Liite 2. Valitusosoitus

# Asian käsittelijät

Asian on ratkaissut ympäristöneuvos Päivi Vilenius ja esitellyt ympäristöylitarkastaja Jaakko Heinolainen.

Asiakirja on hyväksytty sähköisesti. Merkintä sähköisestä hyväksymisestä on asiakirjan viimeisellä sivulla.



**VALITUSOSOITUS**

**Valitusviranomainen** Etelä-Suomen aluehallintoviraston päätökseen saa hakea valittamalla muutosta **Vaasan hallinto-oikeudelta**. Asian käsittelystä perittävästä maksusta valitetaan samassa järjestyksessä kuin pääasiasta.

**Valitusaika** Määräaika valituksen tekemiseen on kolmekymmentä (30) päivää tämän päätöksen tiedoksisaannista sitä määräaikaan lukematta. Tiedoksisaannin katsotaan tapahtuneen seitsemäntenä (7.) päivänä päätöksen julkaisemisajankohdasta. Valitusaika päättyy **1.6.2020.**

**Valitusoikeus** Päätöksestä voivat valittaa asianosaiset, sekä vaikutusalueella ympäristön-, terveyden- tai luonnonsuojelun tai asuinympäristön viihtyisyyden edistämiseksi toimivat rekisteröidyt yhdistykset tai säätiöt, sijaintikunta ja vaikutusalueen kunnat ja niiden ympäristönsuojeluviranomaiset, sekä elinkeino-, liikenne- ja ympäristökeskukset ja muut asiassa yleistä etua valvovat viranomaiset.

**Valituksen sisältö** Valituskirjelmässä, joka osoitetaan Vaasan hallinto-oikeudelle, on ilmoitettava

* päätös, johon haetaan muutosta
* valittajan nimi, kotikunta ja mihin valitusoikeus perustuu
* postiosoite ja puhelinnumero ja mahdollinen sähköpostiosoite, joihin asiaa koskevat ilmoitukset valittajalle voidaan toimittaa *(mikäli yhteystiedot muuttuvat, on niistä ilmoitettava Vaasan hallinto-oikeudelle)*
* miltä kohdin päätökseen haetaan muutosta
* mitä muutoksia päätökseen vaaditaan tehtäväksi
* perusteet, joilla muutosta vaaditaan
* valittajan, laillisen edustajan tai asiamiehen allekirjoitus, ellei valituskirjelmää toimiteta sähköisesti (faxilla tai sähköpostilla)

**Valituksen liitteet** Valituskirjelmään on liitettävä

* asiakirjat, joihin valittaja vetoaa vaatimuksensa tueksi, jollei niitä ole jo aikaisemmin toimitettu viranomaiselle
* mahdollisen asiamiehen valtakirja tai toimitettaessa valitus sähköisesti selvitys asiamiehen toimivallasta

**Valituksen toimittaminen**

**Valituskirjelmä liitteineen on toimitettava Vaasan hallinto-oikeudelle**. **Valituksen voi tehdä hallinto- ja erityistuomioistuinten asiointipalvelussa** **osoitteessa** [**https://asiointi2.oikeus.fi/hallintotuomioistuimet**](https://asiointi2.oikeus.fi/hallintotuomioistuimet)**.** Valituskirjelmä liitteineen voidaan myös lähettää postitse, faxina tai sähköpostilla.

**Valituskirjelmän on oltava perillä** **määräajan viimeisenä päivänä** **ennen virka-ajan päättymistä.** Sähköisesti (faxina tai sähköpostilla) toimitetun valituskirjelmän on oltava toimitettu niin, että se on käytettävissä vastaanottolaitteessa tai tietojärjestelmässä määräajan viimeisenä päivänä ennen virka-ajan päättymistä.

**Vaasan hallinto-oikeuden kirjaamon yhteystiedot**

 käyntiosoite: Korsholmanpuistikko 43, 4. krs

postiosoite: PL 204, 65101 Vaasa

puhelin: 029 56 42780

faksi: 029 56 42760

sähköposti: vaasa.hao@oikeus.fi

aukioloaika: klo 8–16.15

**Oikeudenkäyntimaksu** Vaasan hallinto-oikeudessa valituksen käsittelystä perittävä oikeudenkäyntimaksu on 260 euroa.  Mikäli hallinto-oikeus muuttaa valituksenalaista päätöstä muutoksenhakijan eduksi, oikeudenkäyntimaksua ei peritä. Maksua ei myöskään peritä eräissä asiaryhmissä eikä myöskään, mikäli asianosainen on muualla laissa vapautettu maksusta. Maksuvelvollinen on vireillepanija ja maksu on valituskirjelmäkohtainen.